1Uvod

Dvanaesto izvješće o premještanju i preseljenju sadržava ažurirano stanje provedbe programa premještanja i preseljenja od objave prethodnog izvješća od 12. travnja te se u njemu navode nedostaci i preostale mjere koje je potrebno poduzeti kako bi se ispunile obveze u okviru tih dvaju programa.

Jedan je element i dalje od ključne važnosti za uspjeh programa tijekom njegove provedbe: uzajamna suradnja i povjerenje između država članica premještanja i država članica korisnica u pogledu usklađivanja s odlukama Vijeća o premještanju i njihove provedbe. Kada se postupak premještanja počeo provoditi i kad je većina država članica redovito počela preuzimati obveze, znatno se povećao mjesečni broj premještaja. Nadalje, dvije države članice korisnice uložile su dodatne napore u poboljšanje uzajamne suradnje i povjerenja kako bi se ubrzalo premještanje. Uslijed toga, tijekom prva četiri mjeseca 2017. države članice premjestile su gotovo isti broj osoba kao tijekom cijele 2016. Do sada je premješteno ukupno više od 18 000 osoba, a to je dokaz da premještanje funkcionira ako postoji volja za poštovanjem zajedničkih dogovora u duhu iskrene suradnje.

Premještanje je i dalje glavna mjera za smanjenje pritiska na Grčku i Italiju jer se tako dijeli odgovornost za zbrinjavanje podnositelja zahtjeva kojima je nedvojbeno potrebna međunarodna zaštita. Iako migranti i dalje pristižu u manjim brojevima, Grčka je još uvijek pod pritiskom zbog 62 000 migranata koji se još nalaze na njezinu državnom području, od toga njih otprilike 13 500 na otocima i oko 48 500 na kopnu. U Italiju je od početka 2017. stiglo 45 130 migranta, što je 40 % više nego u istom razdoblju 2016. Međutim, velika većina pridošlih migranata nisu državljani država kojima je nedvojbeno potrebna međunarodna zaštita, a to je zahtjev za ispunjavanje uvjeta za premještanje propisan odlukama Vijeća. Broj pridošlih Eritrejaca, koji su u Italiji na prvom mjestu među državljanima koji ispunjavaju uvjete za premještanje, znatno se smanjio 2017.: Eritreja je 2016. bila druga po redu zemlja podrijetla najvećeg broja dolazaka s 11,5 % ukupnih dolazaka, a sada nije ni među prvih deset zemalja podrijetla dolazaka sa samo 2,3 % dolazaka. Unatoč tom naglom smanjenju, Eritrejaca koji su 2016. stigli u Italiju i koje još treba registrirati i premjestiti u druge države članice još ima otprilike 11 000.

Kako je navedeno u prethodnom izvješću, broj osoba koje se nalaze u Italiji i Grčkoj, a ispunjavaju uvjete za premještanje, niži je od broja predviđenog u odlukama Vijeća. Iako se očekuje da se broj registriranih podnositelja zahtjeva za premještanje u Grčkoj neće znatno mijenjati (27 146 registriranih osoba za premještanje od kojih je 12 707 već premješteno), treba premjestiti još otprilike 12 400 osoba. U Italiji je za premještanje registrirano više od 8 300 osoba od kojih je 5 711 osoba već premješteno te bi se uskoro trebalo registrirati još dodatnih 700 osoba. Povrh toga, do sada je 2017. stiglo više od 1 100 Eritrejaca koje bi još trebalo registrirati za premještanje. Premještanje svih osoba koje ispunjavaju uvjete do rujna 2017. stoga je moguće i izvedivo i trebalo bi biti prioritet za sve države članice. Države članice ne bi trebale smanjiti svoje napore zbog tih nižih brojeva jer je trenutačna brzina premještanja još uvijek nedostatna da bi se sve osobe koje ispunjavaju uvjete mogle premjestiti do rujna 2017. te je potrebno osigurati trajno znatno ubrzanje premještanja, posebno u Grčkoj, u skladu s mjesečnim ciljevima koje je Komisija utvrdila u svojem Desetom izvješću.

Kako je propisano u odlukama Vijeća, premještanje je pravna obveza. Ona je istodobno i zajednički pothvat u okviru kojeg sve države članice moraju premještati migrante iz Italije i Grčke. Iako su mnoge države članice pojačale svoje napore, neke još nažalost nisu premjestile ni jednu osobu i tako krše svoje pravne obveze i ne poštuju svoje preuzete obveze premještanja u pogledu Italije, Grčke i ostalih država članica.

Iako mnoge preporuke iz jedanaestog izvješća još uvijek vrijede (zbog dvomjesečne prirode ciklusa premještanja), ovo dvanaesto izvješće većinom je usmjereno na one države članice koje su sustavno odbijale provoditi odluke Vijeća i nisu izvršile svoje obveze.

Kada je riječ o preseljenju, provedba Zaključaka iz srpnja 2015. o preseljenju 22 504 osobe dobro napreduje i već je preseljeno više od dvije trećine dogovorenog broja. To je znatan napredak u usporedbi s ograničenim brojem osoba koje su države članice preselile 2014. i 2015. u okviru nacionalnih ili međunarodnih programa i upućuje na dodanu vrijednost pojačane suradnje na razini EU-a u tom području.

2Premještanje

Dinamika premještanja i dalje je pozitivna unatoč nekim logističkim teškoćama. Dodatnim naporima svih država članica premještanja omogućilo bi se ostvarivanje utvrđenih ciljeva. Ciljevima koje je utvrdila Komisija nastoji se osigurati djelotvorno i brzo premještanje svih osoba koje za to ispunjavaju uvjete, a trenutačno se nalaze u Italiji i Grčkoj. Tako bi se izbjegli operativni i logistički zastoji do kojih bi došlo kad bi se većina preostalih transfera provodila u posljednjim tjednima rujna. Za ostvarivanje tih ciljeva potrebno je povećati nastojanja i fleksibilnost u svakom koraku postupka premještanja, od preuzimanja obveze do transfera, te osigurati dostatne kapacitete za prihvat u državama članicama premještanja nakon samog premještanja.

U premještanju iz Italije i Grčke sada sudjeluju gotovo sve države članice. Mađarska, Poljska i Austrija jedine su države članice koje nisu premjestile ni jednu osobu i tako krše svoje pravne obveze, iako je Austrija najavila da uskoro planira započeti provoditi premještanja. Nadalje, Češka od svibnja 2016. nije preuzela nove obveze, a od kolovoza 2016. nije premjestila ni jednu osobu te je dosad izvršila manje od 1 % premještanja za koja joj je dodijeljena obveza.